|  |
| --- |
| **Стандард 1. Структура студијског програма** |
| На Универзитету у Београду се од школске 2001/2002. године организују мастер академске студије под називом **„State Management and Humanitarian Affairs”** (Управљање државом и хуманитарне активности) у сарадњи са Универзитетом у Сарајеву и Универзитетом „*La Sapienza*“ у Риму. Уговор о сарaдњи на програму потписан је први пут 11. јануара 2001. године, и од тада је обнављан више пута. Од 2009. године садржај програма је прилагођен новим друштвено-политичким и међународним околностима уз адекватан наслов **“European and International Policies and Crisis Management”** (Европска и међународна политика и управљање кризом). Италијанско Министарство спољних послова је, такође, свих ових година учествовало у програму тако што је омогућавало стипендије за боравак у Риму једном броју студената, пружајући им могућност да присуствују настави која се спроводила на Универзитету *“La Sapienza”.* Универзитет у Сарајеву и Универзитет *“La Sapienza”* у Риму, више не учествује у реализацији програма услед промене закона о високом образовању у њиховим земљама који не предвиђа постојање једногодишњих мастер акдемских студија, већ само двогодишњих.  Немогућност да се програм и даље одржава у сарадњи са другим универзитетима условио је промену природе и карактера овог студијског програма. Програм задржава мултидисциплинарни карактер, настава је интерактивна и одвија се на српском и енглеском језик. Иако је реч о националном мастер програму настава се одржава и на енглеском језику због потреба страних држављана да студирају и усавршавају се на Универзитету у Београду.  Студијски програм под називом **„Европска политика и управљање кризама“** („Еuropean Politics and Crisis Management“) је иновирани програм са модификованим и редизајнираним садржајем који одговара новим и измењеним социјалним, политичким и економским околностима. Овај студијски програм има национални карактер и намењен је образовању кадрова различитих профила у области европских интеграција и управљања кризама. Мастер академске студије осмишљене су тако да обезбеде свим припадницима универзитетске академске заједнице, као и профитних и непрофитних организација неопходну припрему за професионално бављење – у националним, регионалним и међународним институцијама – европским и међународним политикама у контексту управљања, контролисања и решавања криза. Велики број заинтересованих кандидата за ову врсту мултидисциплинарних студија, као и чињеница да многи од студената који су завршили студије у периоду од њиховог настанка 2001. године до данас, теже вишем нивоу знања и усавршавања баш у области евро-атланских интеграција и управљања кризним ситуацијама говоре о потреби и значају постојања овакве врсте студијског програма.  У извођењу наставе на студијском програму учествују предавачи са пет факултета Универзитета у Београду: Правни факултет, Факултет политичких наука, Географски факултет, Факултет организационих наука и Факултет безбедности.  Циљеви програма су да кандидати стекну сва потребна политичко-менаџерска и правно-безбедносна специфична знања за боље разумевање односно тумачење и процену даљег одвијања процеса евро-атланских интеграција. Свакао да је циљ програма и да кандидати, у складу са међународним стандардима, стекну знања и вештине потребне за управљање ризицима и кризним ситуацијама у редовним и ванредним околностима. У складу са тим, сврха овог мастер програма је да кандидати изуче не само теоријско-нормативно поље односно страну процеса евро-интеграција и управљања кризама, већ и да се оспособе за деловање и на практично-превентивном плану.  **ОПИС ПРОГРАМА:**  Током два семестра наставе (предавања, консултација, симулација, студијских посета) кандидати ће стећи контекстуално, систематизовано и профилисано трансдисциплинарно научно знање (геополитичко, правно-политиколошко, менаџерско-оперативно) о актуелним процесима и институцијама евро-атланских интеграција, као и о начинима и методама ефикасних превенција и управљања кризама-ризицима у ванредним ситуацијама. На крају студија, по успешној одбрани завршног-мастер рада студенти стичу научни назив **Мастер менаџер за европску политику и управљање кризама**. Мастер академске студије – ЕВРОПСКА ПОЛИТИКА И УПРАВЉАЊЕ КРИЗАМА имају 60 ЕСПБ бодова уз услов да је у претходним основним академским студијама остварено најмање 240 ЕСПБ бодова.  Завршним радом стиче се 18 ЕСПБ, а кандидат бира ментора*,* предметног професора, с обзиром на тему коју ради. Студенти стиче диплому коју потписују Ректор Универзитета у Београду.  **СТРУКТУРА:**  Током студијског програма студенти су обавезни да одслушају и положе 3 (три) обавезна и 2 (два) изборна предмета, обаве стручну праксу и израде и одбране завршни - мастер рад. Током првог семестра студенти имају два обавезна предмета и један изборни (бира се један од два понуђена предмета). У овом семестру студенти ће имати и стручну праксу. У другом семестру студенти имају један обавезни и један изборни предмет, и раде завршни - мастер рад.   |  |  | | --- | --- | | *Први семестар:* | *Други семестар:* | | Изградња институција и европске интеграције (8 ЕСПБ) | Миграције и управљање кризама (8 ЕСПБ) | | Географија међународних односа (8 ЕСПБ) | Изборни предмет 2\*\* (7 ЕСПБ) | | Изборни предмет 1\* (7 ЕСПБ) | Завршни мастер рад (18 ЕСПБ) | | Стручна пракса (4 ЕСПБ) |  |   **\*Изборни предмет 1:**  Стратешки развој и управљање пројектима  Климатске промене и избегличка криза  **\*\*Изборни предмет 2:**  Устав и кризно стање  Међународне организације и мировни преговори  **САДРЖАЈ**:  Програм обухвата упознавање са основним појмовима и стандардима као условима за европске интеграције. Политика Европске уније се посебно обрађује са аспекта управљања кризама и утицају европских интеграција на друштвено-политичке токове и добросуседске односе у региону Југоисточне Европе. Преглед развоја европских услова и стандарда започет је трговинским пројектом, а проширен на свеукупну економску, монетарну, политичку и културну интеграцију европских држава. Посебно се анализирају основне теорије и стратегије геополитике интервенционизма у оквиру политике спречавања хуманитарних катастрофа. Даље се проучавају основни субјекти међународних односа, карактер и расподела моћи на међународном плану, прерасподела моћи почетком 21. века са становишта енергетске безбедности, појаве глобалног тероризма и еколошке претње. У оквиру деловања међународних организација посебан акценат се ставља на мировне преговоре као дипломатске мере ка превазилажењу конфликата на различитим основама. Функционисање сваког друштвеног система се заснива на стабилним политичким институцијама, али се показује да у многим системима преовлађује арбитрарност, корупција, бирократизација. Регион Балкана обилује политичким системима који своју демократију граде у постконфликтном периоду. Такав друштвено-политички оквир захтева посебан аналитички приступ у процесу изградње институција. Људска права обухватају анализу облика хуманитарних одговора и границе интервенција овлашћених лица у случајевима природних непогода, политичко-економских конфликата.  Програм обухвата и практичне студије превенције и управљања конфликтним ситуацијама које доводе до националних, регионалних и глобалних криза. Овде се прате токови и последице природних катастрофа, етничких сукоба, те препознавање везе посебно између хроничног сиромаштва и хуманитарне кризе које га појачавају. У фокусу је реакција међународних и европских институција и организација које реагују у наведеним кризним ситуацијама. На крају, студенти имају могућност да активно учествују у осмишљавању и реализацији конкретних пројеката који су усмерени ка спречавњу, односно регулацији друштвених криза,као и на креирању стратегија развоја које најчешће имају регионални и европски карактер.  У складу са Законом о високом образовању и Статутом Универзитета у Београду, на мастер академске студије ЕВРОПСКА ПОЛИТИКА И УПРАВЉАЊЕ КРИЗАМА моћи ће да се упишу кандидати који су на завршеним основним академским студијама стекли 240 ЕСПБ бодова.  **МЕТОДЕ:**  У извођењу наставе на предметима ће се користити сви савремени облици рада: предавања, студије случаја, тимски рад, истраживачки пројекти, групне и индивидуалне стручне посете, симулације, гостовање истакнутих стручњака, рад у креативним радионицама, дебате, стручна пракса.  Програм има мултидисциплинарни карактер, настава је интерактивна и одвија се на српском и енглеском језику. Поред теоријско-сазнајних садржаја, кандидати кроз разне врсте семинара и симулација истражују поједине проблеме путем интернета, архивске грађе, посете владиним инситуцијама и невладиним организацијама које се баве праћењем и решавањем конкретних питања, као и применом активних поступака за прикупљање података (анкете, интервјуа, анализе садржаја). Разне врсте симулација и радионица чине саставни део обучавања кандидата у којима проверавају стечено знање на предавањима, износе своје резултате пред професорима и осталим колегама. Овим се стичу услови за припрему и израду завршног - мастер рада.  Вредност овог програма је у остваривању међуфакултетске сарадње, могућности да студенти усавршавају своје знање у конкретним наставним активностима, да чују различита гледишта од наставника и експерата у овој деликатној области рада, да упознају студенте са различитих основних студија и да са њима размењују своја искуства.  **Евиденција:** [Публикација установе (у штампаном или електронском облику, сајт институције)- Прилог 1.1;](../prilozi/P-1-1%20Publikacija%20ustanove.pdf)  [Правилник о доношењу студијских програма – **Прилог 1.2**;](../prilozi/PravilnikODonosenjuStudijskogPrograma.pdf) [Одлука Сената о доношењу студијског програма – **Прилог 1.3**;](../prilozi/Odluka%20Senata.pdf) |